Diari Oficial de la Generalitat Valenciana


Sumari del DOGV 9389, del 22-07-2022 (2022/7014)

ORDRE 2/2022, de 20 de juliol, de la Vicepresidència i Conselleria d'Igualtat i Polítiques Inclusives, per la qual es deroguen determinades ordres que van establir les bases reguladores de la concessió d'ajudes en matèria de joventut.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9389

Data del DOGV
:   22-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7014


Data del document
:   20-07-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 2/2022, de 20 de juliol, de la Vicepresidència i Conselleria d'Igualtat i Polítiques Inclusives, per la qual es deroguen determinades ordres que van establir les bases reguladores de la concessió d'ajudes en matèria de joventut. [2022/7014]  
PREÀMBUL  
  
L'activitat de foment de l'Institut Valencià de la Joventut s'ha desenvolupat en els últims exercicis a través de diverses ordres de bases reguladores, ordres que han conformat el marc legal de les línies de subvencions de concurrència competitiva assignades a l'IVAJ, en virtut de les competències atribuïdes i en execució de les corresponents línies pressupostàries assignades a aquest organisme.  
El pas del temps ha anat mostrant com en alguns casos aquestes bases reguladores ja no conformen les necessitats que en aquest àmbit se susciten, ja que aquestes han anat canviant amb el temps, la qual cosa dificulta en alguns casos la correcta execució dels objectius perseguits per les línies de subvenció aprovades en el pressupost anual de l'IVAJ.  
  
Efectuada una anàlisi de les diferents ordres reguladores de concessió de subvencions vigents en l'àmbit competencial de l'Institut Valencià de la Joventut es deriva que existeixen tres ordres de bases reguladores en vigor l'aplicació de les quals es considera que no s'ajusta als objectius que en aquest moment aquest organisme persegueix en la seua activitat de foment.  
En concret, les ordres en qüestió són:  
- Ordre 19/2016, de 16 de novembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes en matèria de joventut.  
- Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut a la creació artística, científica i tècnica.  
- Ordre 3/2018, d'11 d'abril, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats locals per a programes de joventut i d'equipament en tecnologia de la informació i la comunicació (TIC).  
Per això, es considera necessari procedir a la derogació de les ordres referenciades amb la finalitat de poder aprovar el nou marc regulador d'ajudes en aquests àmbits, i és necessari a aquest efecte l'aprovació de la corresponent ordre derogatòria a través d'una disposició de caràcter general, de conformitat amb el que es disposa en l'article 37 de la Llei 3/1985, de 30 de desembre, del Consell i l'article 165.1 de la Llei 1/2015, de 6 de febrer, d'hisenda pública, del sector públic instrumental i de subvencions.  
Aquesta derogació ha de fer-se compatible amb el manteniment de l'aplicació d'aquestes bases en els procediments de les convocatòries a aquestes vinculades, a fi d'evitar perjudicis als interessos legítims de les persones que puguen resultar afectades i en garantia del principi de seguretat jurídica, i per això resulta necessari preveure expressament aquesta transitorietat, la qual cosa s'ha conformat a través de la corresponent disposició transitòria.  
D'altra banda, en l'elaboració d'aquesta norma s'ha actuat d'acord amb els principis de necessitat, eficàcia, proporcionalitat, seguretat jurídica, transparència i eficiència, tal com estableix l'article 129 de la Llei 39/2015, d'1 d'octubre, del procediment administratiu comú de les administracions públiques.  
La necessitat de dictar aquesta norma i el principi de proporcionalitat queden suficientment justificats amb la necessitat d'escometre els canvis jurídics necessaris per a continuar desenvolupant amb normalitat l'actuació subvencional de l'IVAJ, en àmbits de gran rellevància per a la ciutadania com poden ser les polítiques de joventut, especialment en el context actual de pandèmia, en el qual s'ha demostrat que les persones joves han sigut un dels col·lectius més afectats. Les futures bases reguladores de les ajudes en matèria de joventut incorporaran novetats a fi de millorar l'eficàcia i l'eficiència administratives en la seua gestió, a la llum dels aprenentatges obtinguts durant els últims anys.  
Finalment, pel que fa a la transparència, atés l'abast purament derogatori d'aquesta ordre, es prescindeix en aquest moment dels tràmits de participació i informació pública, tràmits a més que en aquells casos en els quals s'havia iniciat el procediment per a la modificació o derogació de la corresponent ordre ja s'havien dut a terme donat la naturalesa de disposició de caràcter general.  
Per tot això, en virtut del que s'estableix en els articles 28 i 37 de la Llei 3/1985, de 30 de desembre, i en l'article 165.1 de la Llei 1/2015, de 6 de febrer, en relació amb l'article 3 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i el Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, oït el Consell Jurídic Consultiu,  
  
  
  
ORDENE  
  
Article únic. Ordres reguladores de bases de subvencions que queden derogades  
Queden derogades les següents ordres reguladores de bases de subvencions, corresponents a l'àmbit competencial de l'IVAJ:  
Ordre 19/2016, de 16 de novembre, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes en matèria de joventut.  
Ordre 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica.  
Ordre 3/2018, d'11 d'abril, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió d'ajudes a entitats locals per a programes de joventut i d'equipament en tecnologia de la informació i la comunicació (TIC).  
  
  
DISPOSICIÓ ADDICIONAL  
  
Única. Incidència pressupostària  
Aquesta ordre no té incidència pressupostària i no comportarà increment de despesa per a la seua aplicació.  
  
  
DISPOSICIÓ TRANSITÒRIA  
  
Única. Procediments corresponents a convocatòries a les quals resultaven d'aplicació les bases reguladores derogades  
Els procediments iniciats en el marc de les convocatòries vinculades a les ordres derogades es regiran per aquestes.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 20 de juliol de 2022.- La vicepresidenta del Consell i consellera d'Igualtat i Polítiques Inclusives: Aitana Joana Mas Mas.